
Előterjesztés	
a Közgyűlés részére
Tisztelt Közgyűlés!
A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (Vagyonrendelet) 56. § (1) bekezdése alapján, a Fővárosi Önkormányzat tulajdonában lévő gazdasági társaságok – így a BVK Holding Budapesti Városüzemeltetési Központ Zrt. (továbbiakban BVK Holding Zrt. vagy Társaság) – vonatkozásában a tulajdonosi pozícióból eredő részvényesi jogok gyakorlásáról és kötelezettségek teljesítéséről a Fővárosi Közgyűlés, mint egyedüli részvényes, közvetlenül dönt. 
A Vagyonrendelet 58. § alapján díjazásnak minősül többek között a prémiumfeladat és a prémium-keretösszeg kitűzése, a prémiumfeladat teljesítésének elfogadása, illetve a prémium kifizetésének engedélyezése is.

Ezek alapján a BVK HOLDING Zrt. vezérigazgatója, Szarvas Ferenc 2013. évi prémiumfeladatainak kitűzésére vonatkozó javaslatról a Fővárosi Közgyűlésnek kell döntenie.

A BVK Holding Zrt. a prémium célkitűzések meghatározásánál figyelembe vette, hogy
· az adott feladat legyen meghatározó, a BVK HOLDING Zrt. összvállalati teljesítése szempontjából,
· a vezetőnek legyen közvetlen ráhatása az adott feladat teljesítésére, és
· a célkitűzés elérhetőségét tekintve jelentsen kihívást és mértékét tekintve ösztönzőleg hasson a feladat teljesítésére.

Ennek megfelelően javaslom, hogy a Fővárosi Közgyűlés a BVK HOLDING Zrt. vezérigazgatója részére az 1. melléklet szerint tűzze ki és határozza meg a 2013. évi prémiumfeladatokat, a feladathoz kötött prémium százalékot és előlegfizetési lehetőséget, valamint a prémiumfizetést kizáró és korlátozó tényezőket.

A BVK HOLDING Zrt. Igazgatósága és Felügyelőbizottsága javasolja a prémiumfeladatok kitűzésének elfogadását. Az igazgatósági határozatot 2. mellékletként, a felügyelőbizottsági határozatot 3. mellékletként csatoljuk az előterjesztéshez. 
Kérem a Tisztelt Közgyűlést az előterjesztés megtárgyalására és a határozati javaslatok elfogadására.


Határozati javaslat
A Fővárosi Közgyűlés úgy dönt, hogy:

a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet 56. § (1) bekezdésében foglaltak alapján, a BVK HOLDING Zrt. legfőbb szervének hatáskörében eljárva a BVK HOLDING Zrt. vezérigazgatójának a 2013. évi prémiumfeladatait az 1. melléklet szerint tűzi ki.

határidő:	azonnal
felelős: 	Tarlós István

Felhatalmazza a Főpolgármestert a prémiumfeladat kitűzés aláírására.

határidő:	30 nap
felelős: 	Tarlós István

Határozathozatal módja:
A határozat meghozatalához egyszerű szavazattöbbség szükséges.

Budapest, 2013. június 4.

